Hætt er við því að skerða þurfi félagslega heimaþjónustu og heimahjúkrun í Reykjavík vegna fjölda starfsmanna sem eru í einangrun eða sóttkví. Regína Ásvaldsdóttir, sviðsstjóri velferðarsviðs Reykjavíkurborgar, segir að reynt sé að halda allri starfsemi gangandi, en bráðlega þurfi að forgangsraða þjónustunni vegna manneklu.
Velferðarsvið Reykjavíkurborgar heldur úti um 100 starfsstöðvum, þar af 70 sólarhringsstofnunum. Starfsmenn eru um 3.400 en nú eru 150 þeirra ýmist í sóttkví eða einangrun. Sviðsstjóri segir erfiðara að leysa starfsfólk af á ákveðnum starfsstöðvum, til dæmis á heimilum fólks með fatlanir þar sem ákjósanlegast er að starfsfólk þekki íbúa og þarfir þeirra. Til skoðunar séu þó um 40 umsóknir úr bakvarðasveit sem mögulega gætu leyst af í gistiskýlum fyrir heimilislausa eða í öldrunarþjónustu.
Við erum í þeim fasa í sambandi við heimaþjónustuna, sem sagt félagslega heimaþjónustu eða heimahjúkrun, þar erum við alveg á mörkunum. Við erum ekki komin þangað að við þurfum að byrja að forgangsraða en það er alveg á mörkunum. Við erum að safna saman tölum um daginn í dag og sjáum að það er aðeins að auka í veikindi hjá starfsmönnum sem eru að sinna heimaþjónustunni. Þannig að þar þurfum við mjög fljótlega að fara að forgangsraða ef fram heldur sem horfir. Síðan erum við auðvitað með gistiskýli og annað þannig að þar er viðkvæm staða en við erum að reyna eftir fremsta megni að halda allri starfseminni opinni.
Svo gæti farið að skerða þurfi heimaþjónustu og heimahjúkrun í Reykjavík. Yfir 150 starfsmenn velferðarsviðs eru í einangrun eða sóttkví. 